Heidelberg-moordsaak: Verdagtes moet ander adresse verskaf | Netwerk24
Heidelberg-moordsaak: Verdagtes moet ander adresse verskaf
Deur Werner Beukes 03 September 2019 13:29
Twee van die drie verdagtes in die moord op Andries Swanepoel (58), 'n inwoner van Heidelberg in Gauteng, moet eers alternatiewe adresse aan die hof verskaf voordat hul borgtogaansoeke aangehoor sal word.
Die oorledene, Andries Swanepoel (58).
Alice Graham (44), haar seun James Randall (22) en Clifford Basson (64) het Dinsdag in die plaaslike landdroshof verskyn.
Landdros Richard Mathabela het Graham en Randall se aansoeke om borgtog tot 11 September uitgestel om hulle die geleentheid te gee om alternatiewe adresse aan die hof te verskaf. Al drie verdagtes bly in aanhouding, het Mathabela gesê.
Hannes Beukes, hul prokureur, het vroeër aan Netwerk24 verduidelik dat net Graham en Randall om borgtog aansoek doen. "Die tweede beskuldigde (Basson) het 'n vorige veroordeling en gaan nie om borgtog aansoek doen nie."
Graham en Swanepoel is glo lewensmaats. Almal het op 'n erf in AG Visser-straat in Heidelberg in 'n woonwa en 'n tent gewoon. Daar is ook 'n leë huis op die erf. Swanepoel is na bewering op die aand van 24 Augustus erg aangerand. Hy het ná die aanranding inmekaargesak en sy bewussyn verloor, waarna hy glo na 'n ongebruikte slaapkamer in die leë huis gesleep en daar gelaat is. Sy lyk is die volgende oggend gevind en paramedici het hom dood verklaar.
Beukes wou nie homself uitlaat oor watter veroordeling Basson reeds teen hom het nie. "Ek kan nie enige details van die saak met die media bespreek nie," het hy gesê.